Suid-Afrika het Dinsdag vir die 36ste keer goud op die Chelsea-blommeskou in Londen, Engeland, gewen.
“Om ’n toekenning te ontvang, is ’n bonus. Ek en my span hoop ons het Suid-Afrika trots gemaak en dat ons baie mense hier in Europa oortuig het om ons pragtige land te besoek,” sê Kluge in die verklaring.
Kluge het die leisels vanjaar by die ontwerpers David Davidson en Raymond Hudson oorgeneem wat die Suid-Afrikaanse uitstalling op die skou die afgelope 24 jaar ontwerp het.
“Die uitstalling neem die kyker op ’n reis op die subkontinent. Die ontwerper het ’n opgewekte styl gebruik deur baie kragtige en ikoniese vorms van kontemporêre township-kuns te gebruik wat die kultuurlewe in hierdie landskappe uitbeeld,” lui die verklaring.